1. ปัจจัยความเสี่ยง

1.  ความเสี่ยงในการประกอบธุรกิจ

-   ความเสี่ยงจากการแข่งขันด้านราคา

เนื่องจากปัจจุบันมีผู้ผลิตในธุรกิจผลิตผลิตภัณฑ์คอนกรีตมวลเบาเป็นจำนวนมาก
ส่งผลให้มีการแข่งขันทางด้านราคาค่อนข้างสูง อย่างไรก็ตาม
เนื่องจากผลิตภัณฑ์ของบริษัทเป็นผลิตภัณฑ์ที่มีคุณภาพสูง เป็นที่ยอมรับของลูกค้า รวมทั้งที่ผ่านมา
บริษัทมีนโยบายในการให้ความรู้ ความเข้าใจเกี่ยวกับผลิตภัณฑ์ของบริษัท
เพื่อกระตุ้นให้ผู้บริโภคเกิดการเปลี่ยนแปลงพฤติกรรม
โดยหันมาใช้ผลิตภัณฑ์คอนกรีตมวลเบาแทนอิฐมอญ
ซึ่งจะส่งผลให้มีปริมาณความต้องการใช้อิฐมวลเบาเพิ่มขึ้นอีกจำนวนมาก
ซึ่งจะส่งผลให้การแข่งขันทางด้านราคาลงลด

1.  ความเสี่ยงด้านการผลิต

-   ความเสี่ยงจากการเข้ามาของคู่แข่งขันรายใหม่

ปัจจุบันความต้องการใช้วัสดุอุปกรณ์ก่อสร้างมีปริมาณเพิ่มขึ้นตามความต้องการที่พักอาศัยที่เพิ่มขึ้น
ด้วยเหตุผลดังกล่าวจึงเป็นเหตุให้มีความต้องการของผู้ประกอบการรายใหม่เข้ามาดำเนินการเป็นผู้ผลิตผลิตภัณฑ์คอนกรีตมวลเบา
ซึ่งส่งผลกระทบต่อกำไรส่วนแบ่งการตลาดของบริษัท
โดยปัจจุบันมีผู้ประกอบการผลิตคอนกรีตมวลเบาทั้งรายเล็กรายใหญ่จำนวน 7 ราย ได้แก่

1.  บริษัท ควอลิตี้ คอนสตรัคชั่น โปรดักส์ จำกัด (มหาชน) (Q-CON) 

2.  บริษัท ซุปเปอร์บล๊อก จำกัด (มหาชน) (SUPERBOCK)

3.  บริษัท ดีคอนโปรดักส์ จำกัด (มหาชน) (D-CON)

4.  บริษัท ออโตเครป แอเรทเต็ดคอนกรีตโปรดักส์ จำกัด (AACP)

5.  บริษัท สยามซีแพคบล็อก จำกัด

6.  บริษัท พีซีซี ออโต้เคลฟคอนกรีต จำกัด

7.  บริษัท ไทยคอน จำกัด 

อย่างไรก็ตาม
ผู้ประกอบการรายใหม่ที่จะเข้ามาลงทุนในธุรกิจประเภทนี้จะต้องประสบกับข้อจำกัดที่สำคัญ
(Barrier of Entry) ได้แก่
เทคโนโลยีในการผลิตผลิตภัณฑ์คอนกรีตมวลเบาเป็นเทคโนโลยีเฉพาะด้าน (Special Knowhow)
รวมถึงต้องอาศัยระยะเวลา ประสบการณ์ และการวิจัยสูตรการผลิต (Learning Curve)
เพื่อปรับปรุงสูตรการผลิตให้สามารถผลิตสินค้าที่มีมาตรฐานสอดคล้องกับความต้องการของลูกค้า
สำหรับผู้ประกอบการที่มีเทคโนโลยี (Special Knowhow) ที่ได้มาตรฐานในโลกมีเพียง 2 ราย
ได้แก่ บริษัท XCELLA ประเทศเยอรมนี (ซึ่งเกิดจากการควบรวมของ บริษัท HEBEL
ประเทศเยอรมนี และบริษัท Y-TONG ประเทศเยอรมนี) และบริษัท WEHRHAHN ประเทศเยอรมนี

นอกจากนี้ ธุรกิจผลิตผลิตภัณฑ์คอนกรีตมวลเบาเป็นธุรกิจที่ใช้เงินลงทุนสูง การสร้างโรงงานผลิต
จะต้องใช้เงินลงทุนประมาณ 650 - 800 ล้านบาท อีกทั้งการก่อสร้างโรงงานผลิตสินค้า
การสั่งซื้อและติดตั้งเครื่องจักร ตลอดจนการทดสอบการผลิต สินค้า จะต้องใช้ระยะเวลาไม่ต่ำกว่า
1 ปี ซึ่งจะทำให้ผู้ประกอบการรายใหม่มีต้นทุนเพิ่มสูงขึ้น การลงทุนจึงมีความเสี่ยงค่อนข้างมาก
นอกจากนั้นแล้วสินค้าของบริษัทเป็นสินค้าที่มีคุณภาพระดับสูงสุดในประเทศ
บริษัทผลิตผลิตภัณฑ์คอนกรีตมวลเบาเกรด 4 ซึ่งเป็นเกรดคอนกรีตมวลเบาที่เป็นที่ต้องการของลูกค้า
และผลิตภัณฑ์คอนกรีตมวลเบาของบริษัทยังได้รับการรับรองมาตรฐานผลิตภัณฑ์อุตสาหกรรม เลขที่
มอก.1505-2541 และการรับรองมาตรฐาน ISO 9001:2008
เป็นแห่งแรกและรายเดียวของผู้ผลิตคอนกรีตมวลเบาอบไอน้ำในประเทศไทย
ซึ่งเป็นมาตรฐานรับรองคุณสมบัติระดับโลก
เป็นผลให้ผลิตภัณฑ์ของบริษัทจึงเป็นผลิตภัณฑ์ที่มีคุณภาพและเป็นที่ยอมรับของลูกค้า
ซึ่งถือได้ว่าปัจจัยดังกล่าวเป็นส่วนที่ช่วยให้บริษัทมีข้อได้เปรียบที่เหนือกว่าคู่แข่งที่จะเข้ามาใหม่

-   ความเสี่ยงจากความผันผวนด้านราคาของวัตถุดิบที่ใช้ในการผลิต

วัตถุดิบที่ต้องใช้ในการผลิตผลิตภัณฑ์คอนกรีตมวลเบาประกอบด้วย ปูนซีเมนต์ ปูนขาว ยิปซั่ม
เหล็กเส้น สารกระจายฟองอากาศ และทราย
โดยวัตถุดิบหลักที่สำคัญในการผลิตผลิตภัณฑ์คอนกรีตมวลเบาได้แก่ ปูนขาว ปูนซีเมนต์ และทราย
เนื่องด้วยเป็นสัดส่วนที่ใช้มากเมื่อเทียบกับวัตถุดิบอื่นๆ

สำหรับราคาของวัตถุดิบหลักที่สำคัญในการผลิต อันได้แก่ ปูนขาว ปูนซีเมนต์
ในบางช่วงเวลาบริษัทมีโอกาสประสบภาวะความผันผวนด้านราคาของวัตถุดิบทั้ง 2
ชนิดเช่นเดียวกับราคาวัสดุก่อสร้างทั่วไปในตลาด อย่างไรก็ตาม
บริษัทคาดว่าบริษัทสามารถควบคุมความเสี่ยงด้านความผันผวนของราคาวัตถุดิบได้เนื่องจากบริษัทมีแผนเพื่อป้องกันและควบคุมความเสี่ยงจากการขาดแคลนซึ่งส่งผลกระทบต่อการขึ้นราคาของปูนขาว
และ/หรือ ปูนซีเมนต์
โดยบริษัทได้ดำเนินการติดต่อซื้อปูนซีเมนต์และปูนขาวเฉพาะทางกับตัวแทนจำหน่ายและผู้ประกอบ
การหลายราย เพื่อให้บริษัทไม่ต้องพึ่งผู้ประกอบการเพียงรายใดรายหนึ่ง นอกจากนี้ ในปัจจุบัน
ผู้ประกอบการที่จำหน่ายปูนขาวให้บริษัทจะส่งหนังสือเสนอราคาที่จะซื้อขายในระยะเวลา 1 ปี
ให้แก่บริษัท และหากมีการเปลี่ยนแปลงราคา ก็จะส่งหนังสือแจ้งให้แก่บริษัทล่วงหน้า 1 เดือน
ซึ่งจะทำให้บริษัทสามารถควบคุมราคาซื้อวัตถุดิบปูนขาวล่วงหน้าได้

1.  ความเสี่ยงด้านการเงิน

-   ความเสี่ยงจากการที่บริษัทไม่สามารถปฏิบัติตามเงื่อนไขที่ระบุในสัญญาเงินกู้

บริษัทมีสัญญาเงินกู้กับสถาบันการเงินไทยจำนวน 610 ล้านบาท
ซึ่งมีกำหนดเวลาชำระคืนเงินกู้ภายใน 6 ปี ณ อัตราดอกเบี้ย MLR โดยชำระเป็นรายเดือน รวม
65 และ 66 เดือน ตามลำดับ ตามจำนวนเงินที่ระบุไว้ในสัญญา

เมื่อวันที่ 28 สิงหาคม 2551
บริษัทได้เปลี่ยนแปลงเงื่อนไขในสัญญาดังกล่าวเพิ่มเติมโดยผ่อนผันการชำระเงินต้นมีระยะเวลา 3
เดือน ตั้งแต่เดือนกรกฎาคม 2551 ถึงเดือนกันยายน 2551
และขยายระยะเวลาการชำระหนี้จากเดิมชำระเป็นรายเดือนรวม 65 และ 66 งวด เป็น 95 และ
99 งวด ตามลำดับ โดยเริ่มชำระงวดแรกภายในเดือนตุลาคม 2551
และงวดสุดท้ายภายในเดือนธันวาคม 2555 และเดือนมกราคม 2556 ตามลำดับ
ตามจำนวนเงินที่ระบุไว้ในสัญญา อย่างไรก็ตาม
ปัจจุบันบริษัทอยู่ระหว่างการเจรจาขอเปลี่ยนแปลงเงื่อนไขในสัญญาเพื่อขอผ่อนผันการชำระเงินต้น

ทั้งนี้ หลักประกันสำหรับเงินกู้ดังกล่าว ได้แก่ ที่ดินพร้อมสิ่งปลูกสร้างและเครื่องจักรของบริษัท
รวมถึงการค้ำประกันโดยกรรมการของบริษัท และที่ดินของบริษัทที่เกี่ยวข้อง

วงเงินสนับสนุนจากสถาบันการเงินจำนวนดังกล่าวข้างต้น
ส่งผลให้บริษัทมีภาระที่จะต้องชำระเงินต้นและดอกเบี้ยให้กับสถาบันการเงินทุกเดือนโดย ณ 31
ธันวาคม 2551 บริษัทมียอดเงินกู้ยืมคงเหลือจำนวน 308 ล้านบาท
ซึ่งเป็นยอดเงินที่จะถึงกำหนดชำระคืนใน 1 ปี 43 ล้านบาท (เฉพาะเงินต้นไม่รวมดอกเบี้ย)